9. Jehova o ile a fa batho monyetla ofe ka mor’a Moroallo? 11 Le hoja batho ba bangata ba ile ba rapela melimo ea bohata ka mor’a Moroallo, ba bang ba tšepahalang ba ile ba tsoela pele ho hlompha Jehova. E mong oa bona ke Abrahama, ea ileng a bontša kutlo ka hore a siee bophelo bo mabothobotho motseng oa habo oa Ure, ’me a qete lilemo a lula litenteng. (Gen. 11:31; Baheb. 11:8, 9) Ha a ntse a phela e le hloma-u-hlomole, o ne a atisa ho ba har’a marena, ao a mangata a ’ona a neng a lula metseng e sirelelitsoeng ka marako. Empa Jehova o ile a sireletsa Abrahama le ba lelapa la hae. Mopesaleme o ile a bua tjena mabapi le tšireletso ea botsoali ea Jehova: “[Molimo] ha aa ka a lumella motho leha e le ofe hore a ba etsetse bolotsana, empa a khalemela marena ka lebaka la bona.” (Pes. 105:13, 14) Kaha Jehova o ne a tšepahalla motsoalle oa hae Abrahama, o ile a mo tšepisa a re: “Marena a tla tsoa ho uena.”—Gen. 17:6; Jak. 2:23.